ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1172/97 υποβολή: Carmen Dνez de Rivera Icaza (PSE) προς την Επιτροπή (3 Απριλίου 1997)

Θέμα: Εμβόλια, φάρμακα και Σπογγώδης Εγκεφαλοπάθεια των Βοοειδών

Λαμβάνοντας υπόψη τα πρόσφατα συμβάντα στην Ιταλία θα μπορούσε να απαντήσει η Επιτροπή στα ακόλουθα ερωτήματα;

1. Ποια είναι η θέση της Επιτροπής σχετικά με τα εμβόλια που κατασκευάζονται από κύτταρα εγκεφάλου βοοειδών;

2. Ποια είναι η διάδοση αυτού του τύπου εμβολίων στα διάφορα κράτη μέλη;

3. Ποια προϊόντα που ανήκουν στις διαφορετικές κατηγορίες κινδύνου κυκλοφορούν ήδη εντός της Ενώσεως;

4. Υπάρχει ευρωπαϊκό μητρώο φαρμάκων που ενδέχεται να προκαλέσουν ΣΕΒ;

Απάντηση του κ. Bangemann εξ ονόματος της Επιτροπής (6 Ιουνίου 1997)

1.-3. Η Επιτροπή ανησυχεί για την χρήση εγκεφαλικού υλικού βοοειδών σε οποιοδήποτε φαρμακευτικό προϊόν, τοσούτω μάλλον σε ενέσιμα. Τον Δεκέμβριο του 1996, η Επιτροπή πρότεινε την επιβολή γενικής απαγόρευσης στην χρήση ορισμένων ιστών, συμπεριλαμβανομένου του εγκεφαλικού ιστού των βοοειδών. Ωστόσο, η πρόταση απορίφθηκε με απλή πλειοψηφία από το Συμβούλιο. Η Επιτροπή εξετάζει τρόπους περαιτέρω ανακίνησης του θέματος.

Γενικά, θα ήταν σκόπιμο να υπενθυμιστεί εν προκειμένω ότι από τα τέλη του 1991 εφαρμόζεται ένα σύνολο διατάξεων (οδηγίες και επιστημονικές κατευθυντήριες γραμμές, όπως αναφέρεται από την Επιτροπή στην απάντησή της στην γραπτή ερώτηση αριθ. 2335/96 της κας Breyer ((ΕΕ C 83 της 14.3.1997 ))) προκειμένου να ελαχιστοποιηθούν οι κίνδυνοι μετάδοσης στον άνθρωπο, μέσω φαρμάκων, του παράγοντα που είναι υπεύθυνος για την βόεια σπογγώδη εγκεφαλοπάθεια (BSA). Η Επιτροπή μεριμνά ώστε το εν λόγω σύνολο διατάξεων να είναι προσαρμοσμένο στις πλέον πρόσφατες επιστημονικές γνώσεις. Επιπλέον, ως προφύλαξη, η Επιτροπή προτίθεται να τροποποιήσει το παράρτημα της οδηγίας 75/318/ΕΟΚ του Συμβουλίου της 20ής Μαΐου 1975 ((ΕΕ L 147 της 9.6.175, όπως τροποποιήθηκε τελευταία από την οδηγία 93/39/ΕΟΚ της 14.6.1993 (ΕΕ L 214 της 24.8.1993) )) σχετικά με την σύγκλιση των νομοθεσιών των κρατών μελών, όσον αφορά τα αναλυτικά, τοξικοφαρμακολογικά και κλινικά πρότυπα και πρωτόκολλα σχετικά με τις δοκιμές των φαρμάκων, προκειμένου να απαγορευθεί η χρήση υλικών από βοοειδή και αιγοπρόβατα που χαρακτηρίζονται ως «υψηλού κινδύνου» (από πλευράς μεταδοτικότητας που συνδέεται με τον υπεύθυνο για την BSA παράγοντα) κατά την παραγωγή των φαρμάκων, αναξαρτήτως προελεύσεως των εν λόγω υλικών. Προβλέπονται πάντως παρεκκλίσεις προκειμένου να εξακολουθήσουν, σε προσωρινή βάση, να κυκλοφορούν φάρμακα για τα οποία δεν υπάρχει θεραπευτκή εναλλακτική λύση.

2. Αρκετά εμβόλια παρασκευάζονται από υλικά βόειας προελεύσεως. Δεδομένου ότι τα περισσότερα από τα εμβόλια αυτά είναι εγκεκριμένα σε καθαρώς εθνική βάση από τα κράτη μέλη, η Επιτροπή δεν διαθέτει ακριβή στοιχεία γι' αυτά.

4. Για κανένα φάρμακο δεν εικάζεται ότι έχει μολυνθεί από τον παράγοντα προκλήσεως της BSA. Εν τοιαύτη περιπτώσει, το συγκεκριμένο φάρμακο θα έπρεπε να αποσυρθεί αμέσως από την κυκλοφορία.
ΓΡΑΠΤΗ ΕΡΩΤΗΣΗ E-2110/97 υποβολή: Jessica Larive (ELDR) προς την Επιτροπή (23 Iουνίου 1997)

Θέμα: Καταπολέμηση των καταστροφών στους αερολιμένες της ΕΕ

Με αφορμή την καταστροφή που συνέβη στον αερολιμένα του Αϊντχόβεν με το αεροσκάφος τύπου «Ηρακλής» της βελγικής πολεμικής αεροπορίας και ύστερα από αίτημα του υπουργείου εσωτερικών της Ολλανδίας, εκπονήθηκε πρόσφατα έκθεση με τίτλο «Προετοιμασία για αεροπορικά δυστυχήματα σε αερολιμένες», όπου εξετάζεται εξονυχιστικώς το θέμα της καταπολέμησης αεροπορικών καταστροφών σε ολλανδικούς αερολιμένες. Από την έκθεση αυτή συνάγεται ότι η οργάνωση για την αντιμετώπιση τέτοιων καταστροφών είναι κακή και ότι οι διάφορες ενεχόμενες υπηρεσίες σχεδόν ουδέποτε επικοινωνούν μεταξύ τους ή συνεργάζονται επί του προκειμένου.

1. Συμφωνεί η Επιτροπή με τον ερωτώντα ότι θα πρέπει να ενθαρρυνθούν τα κράτη μέλη να προβούν σε μία τέτοια έρευνα, αν ήδη δεν το έχουν πράξει;

2. Συμφωνεί η Επιτροπή ότι η αυξανόμενη εναέρια κυκλοφορία στην Ευρώπη απαιτεί μία κατάλληλη αντιμετώπιση των αεροπορικών καταστροφών σε όλα τα ευρωπαϊκά αεροδρόμια και ότι οι ταξιδιώτες θα πρέπει να γνωρίζουν ποιά αεροδρόμια στην Ευρώπη τηρούν τα κριτήρια για μία επαρκή αντιμετώπιση τέτοιων καταστροφών;

3. Διαθέτει η Επιτροπή στοιχεία για την αντιμετώπιση τέτοιων καταστροφών σε πολιτικά και στρατιωτικά αεροδρόμια της ΕΕ;

4. Έχουν συναφθεί διασυνοριακές συμφωνίες μεταξύ διευθύνσεων αερολιμένων, πυροσβεστικών υπηρεσιών, νοσοκομειακών υπηρεσιών και δήμων στην ΕΕ και αν όχι, δεν νομίζει η Επιτροπή ότι κάτι τέτοιο πρέπει να γίνει, ειδικότερα στο πλαίσιο των ευρωπεριφερειών, και είναι διατεθειμένη να αναπτύξει δράσεις για το σκοπό αυτό;

Απάντηση του κ. Kinnock εξ ονόματος της Επιτροπής (15 Ιουλίου 1997)

Η ευθύνη για την παροχή αερολιμενικών υπηρεσιών, συμπεριλαμβανομένων των υπηρεσιών ασφάλειας και έκτακτης ανάγκης, ανέκαθεν εβάρυνε κατά κύριο λόγο τις εθνικές αρχές.

Κατά την οργάνωση των ανωτέρω υπηρεσιών, απαιτείται από τα κράτη μέλη να εφαρμόζουν τα πρότυπα που έχει υιοθετήσει ο Διεθνής Οργανισμός Πολιτικής Αεροπορίας (ICAO), καθώς και τις σχετικές συνιστώμενες πρακτικές. Ο ICAO έχει επίσης επεξεργαστεί εγχειρίδιο αεροδρομίων, στο οποίο περιγράφονται οι καλύτερες πρακτικές για τη διαχείριση της ασφάλειάς των, ιδιαίτερα τον τρόπο κατά τον οποίο πρέπει να οργανώνονται οι υπηρεσίες ανάγκης σε περίπτωση ατυχήματος.

Φαίνεται όμως ότι τα αεροδρόμια δεν έχουν πάντοτε πλήρη επίγνωση του ρόλου και των ευθυνών τους στον υπόψη τομέα, και ότι δεν είναι επαρκώς σαφής η κατανομή ευθυνών μεταξύ των διαφόρων μερών.

Ως εκ τούτου, η Επιτροπή θεωρεί σκόπιμο να θεσπίσει κοινό κανονιστικό καθεστώς ασφάλειας για την παροχή αερολιμενικών υπηρεσιών. Στις προτάσεις της για τη συγκρότηση ευρωπαϊκής αρχής ασφάλειας της αεροπλοΐας, έχει υποδείξει να επιφορτιστεί το σώμα αυτό με το υπόψη έργο, ώστε οι φορείς εκμετάλλευσης αεροδρομίων να λαμβάνουν πιστοποίηση από ανεξάρτητη κανονιστική αρχή για την ασφάλεια, προκειμένου δε να λάβουν την αναγκαία έγκριση θα οφείλουν να επιδείξουν την ύπαρξη και αποτελεσματική λειτουργία ικανοποιητικών σχεδίων ανάγκης.
ΓΡΑΠΤΗ ΕΡΩΤΗΣΗ E-1423/97 υποβολή: Anita Pollack (PSE) προς την Επιτροπή (23 Απριλίου 1997)

Θέμα: Πυρασφάλεια στα ξενοδοχεία

Λαμβάνοντας υπόψη τη σημασία του τουρισμού για την ευρωπαϊκή οικονομία, πότε προτίθεται η Επιτροπή να προβεί στην εκπόνηση προτάσεως για την εδώ και τόσο καιρό αναμενόμενη οδηγία σχετικά με την πυρασφάλεια στα ξενοδοχεία;

Απάντηση του κ. Bangemann εξ ονόματος της Επιτροπής (12 Ιουνίου 1997)

Η Επιτροπή αποτελεί τον φορέα που έχει αναλάβει σχετικές πρωτοβουλίες. Μεταξύ αυτών περιλαμβάνεται η σύσταση του Συμβουλίου της 22ας Δεκεμβρίου 1986 για την πυρασφάλεια στα υπάρχοντα ξενοδοχεία (σύσταση 86/666/ΕΟΚ ((ΕΕ L 384 της 31.12.1986 ))), η οδηγία του Συμβουλίου για τα προϊόντα του τομέα των δομικών κατασκευών (οδηγία 89/106/ΕΟΚ ((ΕΕ L 40 της 11.2.1989 )), καθώς και οι διατάξεις για την πυρασφάλεια που περιέχονται στην οδηγία του Συμβουλίου σχετικά με τις ελάχιστες προδιαγραφές ασφάλειας και υγείας στους χώρους εργασίας (οδηγία 89/654/ΕΟΚ ((ΕΕ L 393 της 30.12.1989 )).

Μπροστά στο αίτημα υποβολής προτάσεως οδηγίας για την ασφάλεια των ξενοδοχείων με βάση την σύσταση του 1986, η Επιτροπή παρήγγειλε, μεταξύ άλλων, μελέτη με κύριο αντικείμενο την διερεύνηση του κατά πόσον κάθε κράτος μέλος είχε σωστά ερμηνεύσει και μεταφέρει στο εσωτερικό δίκαιό του το σύνολο των διατάξεων που περιέχονται στη σύσταση (που καθορίζουν τις minimum υλικές προδιαγραφές προκειμένου κάθε τόπος φιλοξενίας να δέχεται επισκέπτες σε αποδεκτές, για το σύνολο της Κοινότητας, συνθήκες ασφαλείας).

Οι κυριότερες διαπιστώσεις της μελέτης αναφέρονται αφενός στο γεγονός ότι το περιεχόμενο της σύστασης σχεδόν πάντοτε ενσωματώνεται στις εθνικές διατάξεις και μπορεί ως εκ τούτου να θεωρηθεί ως σύνολο minimum κριτηρίων που πληρούνται απολύτως, ή και με το παραπάνω, στις περισσότερες περιπτώσεις. Αφετέρου, όταν οι διατάξεις δεν διακρίνονταν για την ποιότητά τους, η σύσταση είχε σημαντικά αποτελέσματα, δεδομένου ότι στις περισσότερες περιπτώσεις μεταφέρθηκε ως έχει στην εθνική νομοθεσία.

Συνεπεία τούτων, η Επιτροπή πιστεύει ότι η κατάρτιση και έκδοση οδηγίας δεν θα αποτελούσε την κατάλληλη αντιμετώπιση πραγματικών προβλημάτων.
ΓΡΑΠΤΗ ΕΡΩΤΗΣΗ E-0237/97 υποβολή: Gianni Tamino (V) προς την Επιτροπή (7 Φεβρουαρίου 1997)

Θέμα: Μεταμόσχευση ανθρώπινων εγκεφάλων στο Νοσοκομείο του Κιέβου-Ουκρανία

Σε ένα Νοσοκομείο του Κλήβελαντ, στο Οχάιο (ΗΠΑ), εργάζεται ο Δρ. White, ο οποίος εδώ και μερικές δεκαετίες εκτελεί «πειράματα» μεταμόσχευσης εγκεφάλου και κεφαλών μπαμπουίνων σε άτομα του ίδιου είδους και εδώ και πολλά χρόνια διακηρύσσει ότι θέλει να πραγματοποιήσει μεταμοσχεύσεις ανθρώπινων κεφαλών και/ή εγκεφάλων στο σώμα άλλων ανθρώπων, προκειμένου να αντιμετωπίσει τα προβλήματα τετραπληγικών ατόμων, υποστηρίζοντας ότι είναι σε θέση να μεταφέρει με τον τρόπο αυτό μνήμη, αισθήσεις, γνώσεις, προσωπικότητα, ακόμη και «ψυχή», από έναν άνθρωπο σε άλλον.

Όπως εύκολα μπορούμε να φανταστούμε, αυτό το ενδεχόμενο δημιουργεί σοβαρά προβλήματα ηθικού χαρακτήρα, πέραν των επιστημονικών.

Ακριβώς για να υπερπηδήσει τις πιθανές δυσκολίες ηθικού τύπου, ο Δρ. White, σε συνέντευξή του στο ιταλικό εβδομαδιαίο έντυπο «Sette», δήλωσε ότι αποφάσισε να εξακολουθήσει τα «πειράματά» του στο Νοσοκομείο του Κιέβου στην Ουκρανία, με το οποίο έχει ήδη συνεργασθεί στο παρελθόν.

Το Συμβούλιο Γενικών Υποθέσεων ενέκρινε στις 6 Δεκεμβρίου 1996 το Πρόγραμμα δράσης για την ανάπτυξη των σχέσεων με την Ουκρανία, το οποίο προβλέπει, μεταξύ άλλων, παρεμβάσεις στον πανεπιστημιακό τομέα, στον υγειονομικό τομέα, καθώς και παρεμβάσεις για την προσαρμογή των κανονιστικών ρυθμίσεων της Ουκρανίας στα ευρωπαϊκά πρότυπα.

Δεν νομίζει η Επιτροπή ότι θα πρέπει να ενημερώσει την ουκρανική κυβέρνηση ότι τα πειράματα μεταμόσχευσης ανθρώπινων εγκεφάλων βρίσκονται σε αντίθεση με τη σύμβαση περί βιοηθικής, εμφανίζονται ως έγκλημα κατά της ανθρωπότητας και η αποδοχή παρόμοιων «πειραμάτων» ενδέχεται να έχει ως συνέπεια την επανεξέταση των προγραμμάτων συνεργασίας ΕΕ/Ουκρανίας.

Συμπληρωματική απάντηση του κ. Van den Broek εξ ονόματος της Επιτροπής (30 Ιουλίου 1997)

Η Επιτροπή δεν έλαβε επιβεβαίωση των γεγονότων που επισημαίνει το Αξιότιμο Μέλος του Κοινοβουλίου, επειδή οι ουκρανικές αρχές δεν απήντησαν στο διάβημά της της 12ης Φεβρουαρίου 1997, και η περίπτωση που αναφέρεται στην ερώτηση δεν μπόρεσε να προσδιοριστεί επιτόπου.

Ωστόσο, οι πληροφορίες που προέρχονται από ουκρανικές και ξένες μη κυβερνητικές οργανώσεις (ΜΚΟ) τις οποίες διαθέτει η Επιτροπή φαίνεται να αναφέρουν ότι ορισμένες ιατρικές πρακτικές διεξάγονται μέσα σε μια σχετική απουσία κανόνων και ελέγχων ηθικού χαρακτήρα. Τα συγκεκριμένα παραδείγματα που αναφέρουν οι ΜΚΟ αποστέλλονται απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου. Αυτά τα παραδείγματα αφορούν ιδίως πειράματα μεταμόσχευσης νευρικών κυττάρων που προέρχονται από ανθρώπινα έμβρυα, που λαμβάνονται από εκτρώσεις, με σκοπό τη θεραπεία των νευρικών παραλύσεων, την αναχαίτιση του γήρατος των κυττάρων του ανθρώπινου εγκεφάλου και της ασθένειας του Alzeimer.

Η Επιτροπή είναι έτοιμη να χρησιμοποιήσει τις επαφές της με τις ουκρανικές αρχές για να ζητήσει μια διασαφήνιση της κατάστασης.
ΓΡΑΠΤΗ ΕΡΩΤΗΣΗ E-1491/97 υποβολή: Carlos Robles Piquer (PPE) προς την Επιτροπή (30 Απριλίου 1997)

Θέμα: Καταγγελίες εις βάρος πολυεθνικής εταιρίας

Πολυεθνικές εταιρίες κατασκευής ενδυμάτων έχουν επανειλημμένως κατηγορηθεί για στιγνή εκμετάλλευση των πεινασμένων των υποανάπτυκτων χωρών.

Μια από τις επιχειρήσεις για την οποία έχει γίνει επίσης λόγος είναι η γνωστή βιομηχανία αθλητικών υποδημάτων Νικε. Αποκαλυπτικό επί του προκειμένου είναι το άρθρο του κ. Bob Herbert στην εφημερίδα The New York Times (που αναδημοσιεύθηκε στην International Herald Tribune, Παρίσι, 1.4.1997), με τίτλο «Κερδίζουν δισεκατομμύρια στην πλάτη πεινασμένων γυναικών», όπου παρατίθενται λεπτομερή στοιχεία για τα μεροκάματα πείνας και το ενδεχόμενο η κατάσταση αυτή να οδηγήσει σε μετατόπιση ορισμένων βιομηχανικών δραστηριοτήτων.

Εάν τα στοιχεία που παρατίθενται στο εν λόγω άρθρο είναι ακριβή (πράγμα εύκολο να εξακριβωθεί), σκέπτεται η Επιτροπή να λάβει κάποια μέτρα, έστω και για λόγους καθαρά ανθρωπιστικούς, ώστε να υπάρξει ένα άμεσο και αποτελεσματικό μποϋκοτάζ κατά των προϊόντων του οίκου Νικε για να πάψουν οι σύγχρονοι αυτοί δουλέμποροι να πλουτίζουν χάρη στην εσωτερική αγορά που δημιούργησε η Ευρωπαϊκή Κοινότητα;

Απάντηση του Sir Leon Brittan εξ ονόματος της Επιτροπής (6 Ιουνίου 1997)

Το θέμα του Αξιότιμου Μέλους του Κοινοβουλίου υπάγεται στον γενικότερο τομέα της σχέσης μεταξύ κανόνων εργασίας και εμπορίου. Η Επιτροπή δημοσίευσε, σχετικά με το θέμα αυτό, ανακοίνωση όπου υποστήριξε ρητώς την ανάγκη προώθησης των θεμελιωδών κανόνων εργασίας όπως είναι η απαγόρευση της καταναγκαστικής εργασίας, η κατάργηση της εκμετάλλευσης των παιδιών, η συνδικαλιστική ελευθερία και η μη εισαγωγή διακρίσεων λόγω φύλου. Ωστόσο, η πορεία που πρέπει να ακολουθηθεί δεν είναι κατά την άποψη της Επιτροπής, αυτή των εμπορικών κυρώσεων, ιδίως όσον αφορά μεμονωμένες επιχειρήσεις η οποία βρίσκεται σε αντίθεση με τον επιδιωκόμενο σκοπό που πρέπει, επίσης, να στηρίζεται στην οικονομική και κοινωνική ανάπτυξη των ενδιαφερομένων χωρών.

Για τον λόγο αυτόν η Επιτροπή προτιμά μία πολιτική ενθάρρυνσης του σεβασμού των κοινωνικών κανόνων, μέσω προτρεπτικών και όχι καταναγκαστικών μέτρων. Σ' αυτήν την οπτική εγγράφονται οι διατάξεις του κοινωνικού καθεστώτος των γενικευμένων δασμολογικών προτιμήσεων που προβλέπουν ότι μπορεί να χορηγηθούν, από το 1998, πρόσθετες προτιμήσεις στις χώρες που εφαρμόζουν πραγματικά τις συμβάσεις του Διεθνούς Οργανισμού Εργασίας (ΔΟΕ) που συνδέονται με ορισμένους θεμελιώδεις κανόνες εργασίας που προαναφέρθηκαν. Ωστόσο, το κοινοτικό καθεστώς προβλέπει επίσης ότι οι δασμολογικές προτιμήσεις μπορούν να αποσυρθούν προσωρινά από τις χώρες στις οποίες, βάσει αυστηρής έρευνας, επιβεβαιώνεται πράγματι η ύπαρξη δουλείας (και, ιδίως, καταναγκαστικής εργασίας).Μια τέτοια απόσυρση προτάθηκε πρόσφατα από την Επιτροπή και αποφασίστηκε από το Συμβούλιο (ΕΚ/552/97 ((ΕΕ L 85 της 27.3.1997 ))) έναντι της Βιρμανίας. Ωστόσο, ακόμα και στις περιπτώσεις αυτές, η διαδικασία έρευνας, που πλαισιώνεται από όλες τις απαραίτητες εγγυήσεις διεξάγεται κατά τέτοιο τρόπο ώστε ο στόχος της συνεχίζει να είναι η ενθάρρυνση των σχετικών χωρών να βρουν λύση στην κατάσταση επιτόπου, παρά η επιβολή κυρώσεων.
ΓΡΑΠΤΗ ΕΡΩΤΗΣΗ E-1790/97 υποβολή: Stephen Hughes (PSE) προς την Επιτροπή (27 Μαΐου 1997)

Θέμα: Γραφείο της Ευρωπαϊκής Ένωσης στην Πραιτώρια (Νότιος Αφρική)

Διάφορες οργανώσεις που έχουν δοσοληψίες με το γραφείο της ΕΕ στην Πραιτώρια ήλθαν σε επαφή με τον υπογράφοντα προκειμένου να αναφέρουν ότι στο εν λόγω γραφείο επικρατεί αναποτελεσματικότητα και η αποδιοργάνωση αγγίζει τα όρια του χάους.

Θα μπορούσε άραγε η Επιτροπή να ερευνήσει επειγόντως το ζήτημα με στόχο να παρασχεθεί πρόσθετη στήριξη στο προσωπικό του εν λόγω γραφείου ούτως ώστε να προσφερθεί μια επαγγελματικής μορφής επαφή με την Ευρωπαϊκή Ένωση στις επιχειρήσεις και τα μεμονωμένα άτομα στη Νότιο Αφρική;

Θα μπορούσε άραγε η Επιτροπή να αναφέρει κατά πόσον έχει ήδη πραγματοποιηθεί ή πρόκειται να πραγματοποιηθεί κάτι τέτοιο;

Aπάντηση του κ.Pinheiro εξ ονόματος της Επιτροπής (20 Ιουνίου 1997)

Η Επιτροπή θεωρεί ότι η αντιπροσωπεία της στη Νότιο Αφρική εργάζεται ικανοποιητικά από την σύστασή της το 1994, παρά τις πολύ μεγάλες πιέσεις και το περιορισμένο ανθρώπινο δυναμικό που διαθέτει. Αυτό αναγνωρίζεται από πολλούς επίσημους επισκέπτες στη Νότιο Αφρική. Μεταξύ άλλων, η αντιπροσωπεία είναι υπεύθυνη για τη διαχείριση του μεγαλύτερου προγράμματος συνεργασίας στην Αφρική (125 εκατ.ECU νέων αναλήψεων υποχρεώσεων κάθε χρόνο) και τη συνέχιση περίπου 700 έργων που άρχισαν να εφαρμόζονται πριν το Μάΐο του 1994, υπό το ειδικό πρόγραμμα για το απαρτχάϊντ. Έχει επίσης σημαντικές αρμοδιότητες στον τομέα του πολιτικού διαλόγου και της οικονομικής συνεργασίας 7 μεταξύ άλλων, την στήριξη των διαπραγματεύσεων μεταξύ της Νότιας Αφρικής και της Ένωσης.

Κατά συνέπεια, η αντιπροσωπεία αντιμετώπισε πολλές ξεχωριστές αιτήσεις και συνεχή ροή επισκέψεων, στις οποίες ανταποκρίνεται με δυσκολία.

Παρά τους περιορισμούς από πλευράς πόρων και στελέχωσης που αντιμετωπίζουν οι Ηνωμένες Εξωτερικές Υπηρεσίες της Επιτροπής, και τις απαιτήσεις για αναδιάρθρωση και ανασύσταση των διεθνών της αντιπροσωπειών, η Επιτροπή έλαβε μέτρα ενίσχυσης της αντιπροσωπείας στην Πρετώρια. Σήμερα εργάζονται στην αντιπροσωπεία οκτώ υπάλληλοι της Επιτροπής συνεπικουρούμενοι από κατάλληλο και αφοσιωμένο τοπικό προσωπικό. Μετά την ενίσχυση της αντιπροσωπείας, άρχισε μια διαδικασία εσωτερικής αναδιοργάνωσης υπό την αιγίδα του επικεφαλής της αντιπροσωπείας με στόχο την ορθολογικότερη κατανομή των εργασιών μεταξύ του προσωπικού και τη διευκόλυνση της καθημερινής εργασίας της αντιπροσωπείας.
ΓΡΑΠΤΗ ΕΡΩΤΗΣΗ E-2064/97 υποβολή: Reino Paasilinna (PSE) προς την Επιτροπή (16 Iουνίου 1997)

Θέμα: Έλεγχος των εταιριών πώλησης εξοχικών κατοικιών με χρονομεριστικές ρυθμίσεις σύμφωνα με τους κανόνες της Ενιαίας Αγοράς

Πολλές εταιρίες στην Ευρωπαϊκή Κοινότητα πωλούν δικαιώματα ιδιοκτησίας σε χρονομεριστική βάση στις νότιες περιοχές της ΕΕ σε υπηκόους άλλων χωρών. Σε περίπτωση αγοράς, δεν είναι απόλυτα σαφές στους αγοραστές ποια υπηρεσία αποτελεί το αντικείμενο της σύμβασης.

Για παράδειγμα, στο ξενοδοχειακό συγκρότημα Bahia Blanca Holiday Club, θυγατρική εταιρία της T.S International plc, του Ηνωμένου Βασιλείου, στο Puerto Rico στις Καναρίους Νήσους, η σχέση ιδιοκτησίας φινλανδικών οικογενειών διεκόπη, για πολύ ύποπτους λόγους, πριν από την εκπνοή της σύμβασης χρονομεριστικής ρύθμισης και μάλιστα τα άτομα αυτά απειλήθηκαν ότι θα χάσουν τα εν λόγω δικαιώματα ιδιοκτησίας τους χωρίς να τους καταβληθεί αποζημίωση. Παρεμφερή προβλήματα κάθε άλλο παρά σπανίζουν στο πλαίσιο τέτοιου είδους αγορών χρονομεριστικής ρύθμισης.

Τί προτείνει η Επιτροπή για να διασφαλιστεί η προστασία των δικαιωμάτων και της ιδιοκτησίας των αγοραστών εξοχικών κατοικιών με χρονομεριστικές ρυθμίσεις;

Απάντηση της κ.Bonino εξ ονόματος της Επιτροπής (14 Ιουλίου 1997)

Στην Επιτροπή ανήκει η πρωτοβουλία για την οδηγία 94/47/ΕΚ του Κοινοβουλίου και του Συμβουλίου της 26ης Οκτωβρίου 1994 περί της προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης ((ΕΕ L 280 της 29.10.1994. )), γνωστή ως οδηγία «time-share».

Η ρύθμιση αυτή δίνει ορισμένα δικαιώματα στον καταναλωτή όσον αφορά συμβάσεις που συνήφθησαν με διάρκεια ισχύος τριών τουλάχιστον ετών και παρέχουν δικαίωμα μίσθωσης μιας τουλάχιστον εβδομάδας ανά έτος. Τα δικαιώματα αυτά σχετίζονται με τις πληροφορίες περί των συστατικών της σύμβασης, τους όρους μετάδοσης των πληροφοριών αυτών, τις διαδικασίες και τους όρους καταγγελίας και υπαναχώρησης. Τα κράτη μέλη προβλέπουν στη νομοθεσία τους τις συνέπειες της μη τήρησης των διατάξεων της προαναφερθείσας οδηγίας.

Η προθεσμία μεταφοράς της οδηγίας 94/47/ΕΚ εξέπνεε τριάντα μήνες ύστερα από τη δημοσίευσή της στην Επίσημη Εφημερίδα, δηλαδή στις 29 Απριλίου 1997.
ΓΡΑΠΤΗ ΕΡΩΤΗΣΗ E-1639/97 υποβολή: Undine-Uta Bloch von Blottnitz (V) προς την Επιτροπή (14 Μαΐου 1997)

Θέμα: Διαρκής παρακολούθηση του εμπλουτισμού σχάσιμων υλικών

Μια από τις δυνατότητες ελέγχου των σχάσιμων υλικών συνίσταται στη «διαρκή παρακολούθηση του εμπλουτισμού».

1. Πώς αξιολογεί η Επιτροπή τις δυνατότητες ελέγχου που προσφέρει η εν λόγω μέθοδος;

2. Σε ποιες ευρωπαϊκές μονάδες χρησιμοποιείται η εν λόγω μέθοδος;

Απάντηση του κ. Παπουτσή εξ ονόματος της Επιτροπής (9 Ιουλίου 1997)

1. Ένας από τους στόχους της επιτήρησης των μονάδων εμπλουτισμού είναι ο εντοπισμός των περιπτώσεων μη δεδηλωμένου υψηλού εμπλουτισμού του ουρανίου. Ένα μέσο επίτευξης του εν λόγω στόχου, η «διαρκής παρακολούθηση του εμπλουτισμού» (continuous enrichment monitor - CEMO), αναπτύχθηκε από το Ηνωμένο Βασίλειο στο πλαίσιο του προγράμματος στηρίξεως Ηνωμένου Βασιλείου - Διεθνούς Οργανισμού Ατομικής Ενεργείας (ΔΟΑΕ) και εγκαταστάθηκε στην δια φυγοκεντρήσεως μονάδα εμπλουτισμού του Capenhurst.

Οι απόψεις της Euratom σχετικά με την τεχνική μεθοδολογία έχουν κοινοποιηθεί στο πλαίσιο της απάντησης στην γραπτή ερώτηση H-370/97 του κ. Smith, κατά την Ολομέλεια του Κοινοβουλίου της 13ης Μαΐου 1997. Έχουν εντοπιστεί ορισμένα προβλήματα, τα οποία και αξιολογούνται. Ως εκ τούτου, η Euratom προτιμά να συνεχίσει τις δοκιμές της στο Capenhurst προκειμένου να αποκτήσει μεγαλύτερη πείρα. Εκ παραλλήλου, η Euratom εξετάζει (από κοινού με τον ΔΟΑΕ) άλλες προσεγγίσεις (ανάλυση ίχνους υψηλών επιδόσεων ή περιβαλλοντική δειγματοληψία) προκειμένου να εξεύρει την βέλτιστη λύση.

2. Για τους προαναφερθέντες λόγους, η CEMO έχει δοκιμαστεί μόνο σε μία μονάδα στο Capenhurst.
ΓΡΑΠΤΗ ΕΡΩΤΗΣΗ P-2345/97 υποβολή: Anita Pollack (PSE) προς την Επιτροπή (30 Iουνίου 1997)

Θέμα: Ευρωπαϊκό Πράσινο Φόρουμ

Για ποιό λόγο η Επιτροπή δεν προσκάλεσε μέλη της Επιτροπής Περιβάλλοντος, Δημόσιας Υγείας και Προστασίας των Καταναλωτών να συμμετάσχουν στην εναρκτήρια συνεδρίαση του Ευρωπαϊκού Συμβουλευτικού Φόρουμ για το Περιβάλλον και την Αειφόρο Ανάπτυξη (Ευρωπαϊκό Πράσινο Φόρουμ) που πραγματοποιήθηκε στις 5 Ιουνίου 1997;

Απάντηση της κας Bjerregaard Εξ ονόματος της Επιτροπής (18 Ιουλίου 1997)

Η Επιτροπή είχε καλέσει στα εγκαίνια του ευρωπαϊκού συμβουλευτικού Forum για θέματα περιβάλλοντος και αειφόρου ανάπτυξης, που πραγματοποιήθηκε στις 5 Ιουνίου 1997 στις Βρυξέλλες, όλα τα μέλη της Επιτροπής Περιβάλλοντος του Ευρωπαϊκού Κοινοβουλίου (μόνιμα μέλη και αντικαταστάτες, καθώς και τη γραμματεία της ως άνω επιτροπής. Οι προσκλήσεις είχαν κατατεθεί την Παρασκευή 16 Μαΐου 1997 στα γραφεία υποδοχής του Ευρωπαϊκού Κοινοβουλίου στην οδό Belliard. Είκοσι περίπου μέλη του Κοινοβουλίου ανταποκρίθηκαν στην ως άνω πρόσκληση.